**Meissen** (tysk: *Meißen*, sorbisk: *Mišno*, latin: *Misena*, av germansk eller slavisk *Misenaha*, nyhøytysk: *Meisenbach*) er kretshovedstaden i Landkreis Meißen i Fristaten Sachsen, Tyskland. Byen har 27 736 innbyggere (31. desember 2008).

Byen er kjent for sin produksjon av Meissenerporselen. Det er det første porselen som ble produsert i Europa og produksjonen har pågått uavbrutt siden 1708. Bynavnet Meissen er derfor også et varemerke for *Staatlichen Porzellanmanufaktur Meissen*.

Historie
--------

Meissen er ofte kalt *Sachsens vugge*. Borgen Misni ble grunnlagt i 928 ved bekken Meisa av Henrik I av Sachsen (Henrik Fuglefanger) (919-936) etter et felttog mot slaverne som da ble fortrengt.

I 968 ble bispedømmet Meissen grunnlagt og fikk sete i byen. Byggingen av domkirken i Meissen begynte i 1260 på den samme åsen som Albrechtsburg nå ligger. Plassmangel førte til at domkirken ble en av de minste i Europa. Kirken er i dag kjent som et av de beste eksemplene på gotisk arkitektur. Det katolske bispedømmet ble undertrykt i 1581 etter at det aksepterte protestantismen under reformasjonen (1559). Det ble gjenopprettet i 1921 med sete først i Bautzen og i dag i Katholische Hofkirche i Dresden.

Markgrevskapet Meissen ble også grunnlagt 968 med byen som hovedstad for markgreven. Den ble kjøpstad i 1000 og var en del av kongedømmet Polen i 1018 under Boleslav I, kalt *den modige*. Allerede i 1032 gikk byen tilbake til keiser Konrad II. Fra 1098 var byen regjert av Henrik av Eilenburg, den første av huset Wettin. Meissen var i frontlinjen for *Ostsiedlung*, den tyske koloniseringen av de slaviske landområdene øst for Elben. Byen utviklet seg videre og fikk tyske byrettigheter i 1332. Under trettiårskrigen og sjuårskrigen ble byen utsatt for store lidelser.

Slottet Albrechtsburg ble bygget mellom 1471 og 1500 på den gamle borgen Misni som residens for de regjerende kurfyrstene over Sachsen og Thüringen, Ernst og Albert Wettin. I 1485 ble residensen flyttet til Dresden og Meißen mistet sin politiske betydning.

På begynnelsen av 1700-tallet ble kjemikeren Johann Friedrich Böttger holdt fanget av August den sterke av Sachsen. Böttgers offisielle oppgave var å lave gull, men uoffisielt å finne hemmeligheten ved porselensfremstilling, noe han lykkes med i 1708.

*Se utdypende artikkel om Meissenerporselen*
Under den andre verdenskrigen lå en avdeling av Flossenbürg konsentrasjonsleir ved Meissen.

Meissen var hovedsete i Kreis Meißen fra 1952 til 1990, og i *Landkreis Meißen* fra 1990 til 1996. Fra 1. januar 1996 frem til 1. august 2008 var den også hovedsetet i daværende Landkreis Meissen (1996-2008). Siden 1. august 2008 har den vært kretshovedstaden for den nåværende Landkreis Meißen.

Bilder
------

* Siebeneichen slottSiebeneichen slott
* RådhusetRådhuset
* Meißen museumMeißen museum
* DomherregårdenDomherregården
* MeißnerdomenMeißnerdomen
* FruekirkenFruekirken
* Ruiner av Heilig Kreuz-klosteretRuiner av Heilig Kreuz-klosteret
* TrinitatiskirkenTrinitatiskirken

Referanser
----------

1. ↑  «Alle politisch selbständigen Gemeinden mit ausgewählten Merkmalen am 31.12.2018 (4. Quartal)». Statistisches Bundesamt. Arkivert fra originalen 10. mars 2019. Besøkt 10. mars 2019.
2. ↑   (på de) *Tysklands kommuneregister (4. kvartal 2022)*, Statistisches Bundesamt, 12. januar 2023, Wikidata Q116783074,
3. ↑  «Utanlandske stadnamn: A–Å». *Språkrådet* **(norsk)**. Besøkt 12. september 2018.
4. ↑  SNL

Eksterne lenker
---------------

* Offisielt nettsted Rediger på Wikidata

* (en) Meißen – kategori av bilder, video eller lyd på Commons Rediger på Wikidata

* (en) Meißen – galleri av bilder, video eller lyd på Commons Rediger på Wikidata

Portal: Tyskland

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** VIAF **·** GND **·** LCCN **·** BNF **·** BNF (data) **·** LIBRIS **·** NDL **·** NKC **·** GeoNames **·** MusicBrainz
 |